กฎกระทรวง (พ.ศ. 2523) ออกตามความในพระราชบัญญัติการขนส่งทางบก พ.ศ. 2522
กฎกระทรวง
กฎกระทรวง
(พ.ศ. ๒๕๒๓)
ออกตามความในพระราชบัญญัติการขนส่งทางบก
พ.ศ. ๒๕๒๒[๑]
 

อาศัยอำนาจตามความในมาตรา ๗ และมาตรา ๗๒
แห่งพระราชบัญญัติการขนส่งทางบก พ.ศ. ๒๕๒๒
รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้

ข้อ ๑
รถดังต่อไปนี้ ที่ได้เสียภาษีตามกฎหมายว่าด้วยรถยนต์ไว้แล้วก่อนที่พระราชบัญญัติการขนส่งทางบก
พ.ศ. ๒๕๒๒ ใช้บังคับให้ได้รับการยกเว้นการตรวจสภาพในการชำระภาษีครั้งแรก
แต่ทั้งนี้ ต้องได้รับการตรวจเกี่ยวกับหมายเลขเครื่องยนต์ หมายเลขตัวถังและหรือโครงคัสซี
และน้ำหนักรถ เพื่อประโยชน์ในการชำระภาษี คือ
(๑) รถประเภทที่ใช้ในการขนส่งประจำทาง
(๒) รถประเภทที่ใช้ในการขนส่งไม่ประจำทาง
(๓) รถประเภทที่ใช้ในการขนส่งโดยรถขนาดเล็ก
(๔) รถประเภทที่ใช้ในการขนส่งส่วนบุคคล
รถที่ได้รับการยกเว้นการตรวจสภาพตามวรรคหนึ่ง
จะต้องได้รับการตรวจสภาพเมื่อขอต่ออายุทะเบียนในครั้งถัดไป

ข้อ ๒
รถที่มีน้ำหนักรถและน้ำหนักบรรทุกรวมกันไม่เกินสามพันห้าร้อยกิโลกรัมที่มิได้ใช้ขนส่งผู้โดยสาร
หรือรถขนส่งผู้โดยสารไม่เกินยี่สิบคน ที่ใช้ในการขนส่งส่วนบุคคลซึ่งได้รับการตรวจสภาพตามข้อ
๑ วรรคสอง ให้ได้รับยกเว้นการตรวจสภาพเป็นรายปี แต่ต้องนำรถมารับการตรวจสภาพทุก ๆ
สามปี


ให้ไว้ ณ วันที่ ๒ กุมภาพันธ์ พ.ศ. ๒๕๒๓
ส. บุณยคุปต์
รัฐมนตรีว่าการกระทรวงคมนาคม
หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรยกเว้นรถบางประเภทจากการตรวจสภาพเพราะรถดังกล่าวได้รับการตรวจสภาพและเสียภาษีตามกฎหมายว่าด้วยรถยนต์ไว้แล้วในปี
พ.ศ. ๒๕๒๒ และเนื่องจากมาตรา ๗๒ แห่งพระราชบัญญัติการขนส่งทางบก พ.ศ. ๒๕๒๒
บัญญัติว่ารถที่จะนำมาจดทะเบียนและเสียภาษีตามกฎหมายว่าด้วยการขนส่งทางบก จะต้องผ่านการตรวจสภาพรถ
เว้นแต่รถประเภทหรือชนิดที่สมควรได้รับการยกเว้นการตรวจสภาพเป็นครั้งคราวตามที่กำหนดในกฎกระทรวง จึงจำเป็นต้องออกกฎกระทรวงนี้









โชติกานต์/ปรับปรุง
๑๒ มกราคม ๒๕๕๙










[๑] ราชกิจจานุเบกษา
เล่ม ๙๗/ตอนที่ ๑๗/ฉบับพิเศษ หน้า ๑/๖ กุมภาพันธ์ ๒๕๒๓